# Pályázat

# Fizika szakterületi koordinátor tisztségre

# Berekméri Evelin

1. **Bemutatkozás**

Berekméri Evelin vagyok, elsőéves fizika alapszakos hallgató. 1995. szeptember 19-én születtem Marosvásárhelyen, ahol előzetes tanulmányaimat is folytattam. A közéleti tevékenységekkel már középiskolában megismerkedtem, két ciklusban voltam az iskolánk diákszövetségének elnökségi tagja, titkára. Többekközött az ott szerzett tapasztalatok és élmények motiváltak abban, hogy az egyetemei éveim során is részt vegyek a közösségi szerepvállalásban. Ezért is jelentkeztem – immáron másodjára – fizika szakterületi képviselőnek. Emellett a Magyar Fizikushallgatók Egyesületének ELTE Helyi Bizottságában (Mafihe EHB-ban) szeptembertől titkárként tevékenykedem.

1. **Jövőkép**
	1. Kétirányú kommunikáció

Úgy gondolom, hogy a szakterületi koordinátor egyik legfontosabb feladata, hogy megfelelő kommunikációs csatorna legyen a szakterület és a kari HÖK, illetve a szakon belül akár a tanárok és hallgatók között. Jelenleg a levelezőlisták, a Mafihe EHB-val közös honlap és Facebook oldal, illetve a Facebook-os évfolyamcsoportok azok az internetes eszközök, amelyekkel hatékonyan elérhetők a hallgatók, de a lehetőségekhez mérten a személyes megkeresést tartom a legeredményesebbnek. Fontosnak gondolom, hogy - amellett, hogy a TTK HÖK honlapján megjelenik - külön felhívjam a fizikushallgatók figyelmét a HÖK bizonyos közleményeire (pl. rendezvényekre, ösztöndíjlehetőségekre, kérdőívek kitöltésére, képviselő- és elnökválasztásra, -jelentkezésre, mentorrendszerre, stb) és természetesen nyitott vagyok együttműködni a többi tisztségviselővel, amennyiben a szakterületet érintő információt szeretnének megosztani.

Másfelől viszont a tisztséggel járó alapfeladatnak tartom, hogy a szakterületi koordinátorhoz forduló hallgatók a megfelelő feladatkörű emberhez legyenek irányítva – ehhez szükséges az állandó elérhetőség (fogadóórák megtartása és email-es hozzáférhetőség), továbbá a HÖK és az Egyetem szerkezetének ismerete. Az egyik másodlagos célom épp ez, hogy tudatosítsam a szakterület hallgatóiban, hogy amennyiben tanulmányaik során olyan problémába ütköznek, ami a HÖK feladatkörébe tartozhat, akkor merjenek az őket képviselő küldöttekhez, delegálakhoz fordulni, akik ezt majd megpróbálják eljuttatni a megfelelő szervezeti egységbe.

* 1. Rendezvények

Véleményem szerint az Önkormányzathoz a hallgatók legtöbbször a rendezvények által kerülnek közel. A fizika szakterület a rendezvényeit gyakran a Mafihe ELTE Helyi Bizottsággal együttműködve szervezi, éppen ezért elengedhetetlen a mindenkori szakterületi koordinátor és az EHB közötti kooperáció. Bár az EHB-ban a tisztségemet szeptemberig kívánom betölteni, az elnökségi ülésekre megválasztásom esetén továbbra is eljárnék, ugyanis a Bizottság SzMSz-e alapján a szakterületi koordinátor állandó meghívottja az üléseknek. Ez különösen fontos – mivel a célközönség megegyezik – annek érdekében, hogy ne legyen átfedés a programok időpontjai között.

A szakterület egyik hagyományos kisrendezvénye a fizikus buli. A tapasztalatok alapján inkább tematikus bulikat szerveznék (pl.Fiziqs Activity), mivel ez azokat a hallgatókat is vonzza, akik nem nyitottak a zenés-táncos mulatságokra. Ezenfelül tervezem, hogy továbbra is legyen más szakkal is barátságbuli.

A szórakozási lehetőségek mellett, fontosnak tartom a szakmai programok szervezését is. Emiatt főképp az EHB által szervezett TDK-hétvégét szeretném felkarolni, akár új előadókkal bővítve a listát, de főleg felhívva rá intenzív hirdetéssel a hallgatók figyelmét, akik közül remélhetőleg többen is kutatási/szakdolgozat témát találnak ott.

A hallgatói közéletbe való bevonás egy fontos állomása a gólyatábor. Itt találkoznak először a gólyák a leendő mentorjaikkal. Célom, hogy a megújult mentorgárda lelkesedését továbbra is fenntartsam, hogy egy aktív gólyaévfolyamot „neveljenek ki”. Később az igények függvényében bevonó, népszerűsító előadást is szívesen tartanék.

1. **Összegzés**

Végezetül elmondanám, hogy szerencsésnek tartom, hogy a szakterület ebben a ciklusban kifejezetten aktívan indult – a Szakterületi Bizottság az eddigiekhez viszonyítva jelentősen több tagú és a mentorgárda is egy lelkes csapatból áll. Bár az előző ciklusban főleg a szakterületemen voltam aktív, ezután terveim között áll – megválasztástásom esetén az alapfeladatok ellátása mellett – fejlődni és segíteni máshol is, akár további képzéseken is részt venni, ha adódik rá lehetőség és az időm engedi.

Köszönöm, hogy elolvastad a pályázatom.

Budapest

2015. május 10.

Berekméri Evelin

berekmeri.evelin@ttkhok.elte.hu